Clubul FCU Craiova a fost sancționat cu o amendă de 22.500 de lei din cauza incidentelor provocate de spectatori la meciul împotriva FC Hermannstadt, disputat în etapa a 9-a și ultima a fazei play-out a Superligii de fotbal.
”FCU 1948 Craiova vs. AFC Hermannstadt – Incidente – În temeiul art. 82.1 şi 3.a şi c, raportat la art. 83.2.d, se sancţionează clubul FCU 1948 Craiova cu penalitate sportivă de 22.500 lei”, se arată în comunicatul postat pe site-ul Ligii Profesioniste de Fotbal.
FCU Craiova va juca sezonul viitor în liga a doua, după ce a pierdut partida cu sibienii, scor 3-1.
Meciul desfășurat în Bănie a fost marcat de incidente pe final, cu jocul fiind întrerupt în minutul 85, după ce suporterii gazdelor au distrus scaunele și le-au aruncat pe teren. După o pauză de cinci minute, arbitrul a trimis jucătorii la vestiare pentru zece minute, iar apoi partida s-a reluat fără alte incidente.